แห่ชิงที่ดินรัชดาพันล้าน
แสนสิริโนเบิลพฤกษาตาลุกกองทุนฟื้นฟูฯเปิดขายอีกรอบ
20 ส.ค. 2554

แสนสิริโนเบิลพฤกษาตาลุกกองทุนฟื้นฟูฯเปิดขายอีกรอบ
กองทุนฟื้นฟูฯ เคาะขายที่ดินรัชดาฯ ในราคาสูงเกิน 1,000 ล้าน คุยบิ๊กอสังหาฯ สนใจซื้อเพียบ
นางทองอุไร ลิ้มปิติ ผู้ช่วยผู้ว่าการสายจัดการกองทุน ธนาคารแห่งประเทศไทย (ธปท.) ในฐานะผู้บริหารจัดการกองทุนฟื้นฟูและพัฒนาระบบสถาบันการเงิน เปิดเผยว่า ในการประชุมคณะกรรมการกองทุนฟื้นฟูฯ ปลายสัปดาห์นี้ ฝ่ายจัดการจะนำเรื่องการขายที่ดินเนื้อที่ 33078.9 ไร่ บริเวณถนนรัชดาภิเษก ให้ที่ประชุมพิจารณาเพื่อเปิดขายแก่ประชาชนทั่วไปใหม่อีกครั้ง หลังจากฝ่ายจัดการได้ว่าจ้างผู้เชี่ยวชาญมาประเมินราคาที่ดินผืนดังกล่าวใหม่พบว่ามีราคาที่สูงกว่า 1,000 ล้านบาทแล้ว
“ราคาประเมินตอนนี้ออกมาแล้วว่าเกินกว่า 1,000 ล้านบาท ซึ่งก็อาจเพราะกฎหมายผังเมืองใหม่ อนุญาตให้สร้างอาคารสูงในบริเวณนั้นได้แล้วด้วย หลังจากนี้กองทุนฟื้นฟูฯ ก็คงจะนำเรื่องเข้าเสนอให้บอร์ดกองทุนฟื้นฟูฯ พิจารณาและคงจะนัดวันแถลงข่าวอย่างเป็นทางการในเร็วๆ นี้” นางทองอุไร กล่าว
นางทองอุไร กล่าวว่า ในเรื่องของความสนใจนั้น ขณะนี้อาจยังเร็วไปที่จะพูดถึง แต่เท่าที่สำรวจเบื้องต้นก็พบว่ามีนักธุรกิจให้ความสนใจพอสมควร เนื่องจากที่ดินบริเวณนั้นใกล้กับสถานที่สำคัญหลายแห่ง อีกทั้งตลาดหลักทรัพย์แห่งประเทศไทย ก็มีแผนก่อสร้างอาคารใหม่ในย่านนั้นด้วย ผู้ที่สนใจซื้อก็คงต้องดูต้นทุนว่าจะพัฒนาจนมีกำไรหรือไม่
ก่อนหน้านี้ กองทุนฟื้นฟูฯ ได้ตัดสินใจคืนเงินค่าที่ดินรัชดาฯ พร้อมดอกเบี้ยคิดเป็นมูลค่ารวม 822.12 ล้านบาท ให้แก่ คุณหญิงพจมาน ณ ป้อมเพชร หลังจากศาลแพ่งมีคำพิพากษาให้สัญญาจะซื้อจะขายที่ดินแปลงดังกล่าวเป็นโมฆะ 
กรรมการกองทุนฟื้นฟูฯ เปิดเผยว่า ที่ดินแปลงดังกล่าวนั้นได้รับความสนใจจากนักลงทุนมาก โดยก่อนหน้านี้ทางกลุ่มบริษัท โนเบิล ดีเวลลอปเม้นท์ กลุ่มบริษัท พฤกษาเรียลเอสเตท บริษัท แสนสิริ บริษัทเอเชี่ยน พร็อพเพอร์ตี้ ก็เคยเข้ามาสอบถามความเคลื่อนไหวจึงคาดว่าจะขายได้ในรอบนี้ เพราะเงื่อนไขของผังเมืองและทำเลดีขึ้นมาก
นายอุทัย อุทัยแสงสุข รองกรรมการผู้จัดการอาวุโส บริษัท แสนสิริ กล่าวว่า ในเบื้องต้นกลุ่มแสนสิริให้ความสนใจที่ดินรัชดาฯ ที่จะนำออกมาประมูลรอบใหม่ เพราะที่ดินแปลงนี้ถือว่ามีศักยภาพ เพราะห่างจากสถานีรถไฟฟ้าใต้ดินศูนย์วัฒนธรรมไม่เกิน 1 กิโลเมตร สามารถพัฒนาโครงการมิกซ์ยูสที่เป็นทั้งคอนโดมิเนียมและสำนักงานได้ แต่ขอศึกษาข้อกำหนดสีผังเมือง และการกำหนดค่า FAR หรือสัดส่วนพื้นที่อาคารต่อขนาดที่ดินก่อน
ขณะที่นายนพพร สุนทรจิตต์เจริญ กรรมการและรองกรรมการผู้จัดการ บริษัท แลนด์ แอนด์ เฮ้าส์ กล่าวว่า จะไม่เข้าร่วมประมูลที่ดินรัชดาฯ แน่ แม้ว่าก่อนหน้านี้จะเสนอราคาแข่งไปที่ 730 ล้านบาท